
APSTIPRINĀTS
Liepājas valstspilsētas pašvaldības Iepirkumu komisijas
 2026.gada 17.augusta sēdē, protokols Nr.2

Par atklāta konkursa "Puķu stādu piegāde Liepājas valstspilsētas apstādījumiem 2027.gada sezonā" (LVP 2026/133) nolikuma skaidrojumiem.

	

	Jautājums
	1. Nolikuma 5. pielikuma 5.5. punktā noteikts:

“Ja Izpildītājs piegādā Pasūtītājam Darba uzdevumam vai Tehniskajai specifikācijai neatbilstošu Preci, vai nepiegādā Darba uzdevumā noteikto Preces vienību, tad Izpildītājs maksā Pasūtītājam līgumsodu 150% (viens simts piecdesmit procenti) apmērā no neatbilstošās vai nepiegādātās Preces vienības vērtības par katru gadījumu.”

Ņemot vērā, ka iepirkuma priekšmets ir puķu stādu piegāde un atsevišķas Preces vienības vērtība var būt salīdzinoši neliela, 150% līgumsods par katru atsevišķu Preces vienību var pārsniegt pašas Preces vienības vērtību.

Lūdzam Pasūtītāju precizēt, vai Līguma 5.5. punktā noteiktais 150% līgumsoda apmērs ir noteikts apzināti vai arī tas ir tehniskas/drukas kļūdas rezultāts.

Ja 150% līgumsoda apmērs ir noteikts apzināti, lūdzam sniegt ekonomisko un tiesisko pamatojumu šāda līgumsoda apmēra noteikšanai un tā samērīgumam, tostarp ņemot vērā Civillikuma 1717. pantā nostiprināto prasību, ka līgumsodam jābūt samērīgam un atbilstošam godīgai darījumu praksei.


	Skaidrojums
	Nolikuma 5. pielikuma (Līguma projekta) 5.5. punktā noteiktais līgumsoda apmērs 150% apmērā no neatbilstošās vai nepiegādātās Preces vienības vērtības ir noteikts apzināti un nav uzskatāms par tehnisku vai drukas kļūdu.

Saskaņā ar Civillikuma 1717. pantu līgumsoda apmēru noteic līdzēji, un tas nav aprobežots ar zaudējumu lielumu, kādi paredzami no līguma neizpildīšanas. Tiesiskais un ekonomiskai pamatojums konkrētā līgumsoda apmēra noteikšanai un tā samērīgumam ir šāds:
1) Līgumsoda primārais uzdevums ir motivēt izpildītāju izpildīt uzņemtās saistības. Atsevišķa puķu stāda finansiālā vērtība ir salīdzinoši neliela, un nosakot līgumsodu, piemēram 10%, soda apmērs naudas izteiksmē būtu nebūtisks. Salīdzinoši neliels sods neatturētu Izpildītāju no saistību daļējas neizpildes un šajā gadījumā sods nepildītu tam noteiktās funkcijas - motivēt izpildītāju izpildīt uzņemtās saistības.
2) Nosakot līgumsoda apmēru (150% apmērā no neatbilstošas vai nepiegādātas Preces vērtības), pasūtītājs izvērtēja Civillikuma 1717. pantā noteikto samērīgumu. Lai gan procentu izteiksme ir augsta, līgumsods par vienas vienības nepiegādāšanu ir neliels un nevar novest Izpildītāju pie nesamērīga finansiāla zaudējuma vai iedzīvošanās uz tā rēķina. Ņemot vērā iepriekš minēto - uzskatām ka netiek pārkāpts godīgas komercprakses princips, un līguma sods nav nesamērīgi liels.
3) Atbilstoši Publisko iepirkuma likuma 2.pantam viens no Publisko iepirkumu likuma mērķim ir pasūtītāja līdzekļu efektīva izmantošana. Tikai piegādājot pilnu stādu klāstu būs iespējams realizēt pasūtītāja iecerēto kompozīciju un radīt estētiski baudāmu pilsētvides labiekārtojuma elementu. Pat neliela daudzuma iecerēto stādu šķirnes nepiegādāšana var padarīt neiespējamu sasniegt mērķi. Ņemot vērā iepriekš minēto, publisko līdzekļu efektīvas un mērķtiecīgas izmantošanas pamatā ir savlaicīga un līguma noteikumiem pilnībā atbilstoša preču piegāde. Cita piegādātāja meklēšana atsevišķiem stādiem, līguma daļējas izpildes laikā, prasītu papildus resursus, kas ievērojami pārsniegt šo stādu vērtību. Tādēļ ir ļoti būtiski, lai izpildītājs godprātīgi izpildītu uzņemtās saistības.

